
Ivan Krasko - konspekt

„Blahoslavení sú, ktorí hovorili / a nepovedali viac, než čo povedať mohli vo dňoch sviatočných.“
                        Ivan Krasko
     V Klobukoch vznikla podstatná časť jeho lyrickej tvorby. Rušný pražský život vystriedala samota v jednotvárnom prostredí, ktoré charakterizuje sám básnik v lyrickej próze Svadba takto: 

     „Kraj je tam jednotvárny. Lesy dávno vyrúbali a široko-ďaleko nevidieť nič, iba šedé polia     

a polia... I môj život bol tam jednotvárny, bez spoločnosti. Kolegovia všetko ženatí, žijú sami pre seba a pre svoje rodiny. Bolo mi niekedy dosť clivo. Mimo služby vždy sám a sám. Podvečer často blúdil som po návrší za továrňou... Návršie na jednom svahu posádzané je mladým ihličím. Vidieť odtiaľ ďaleko do melancholického kraja. Často stál som na návrší a pozoroval kraj za súmraku. Horizont sa úžil pomaly, vždy viac a viac tiesnil ho modrý súmrak, až sa celkom zotmelo. Vraciaval som sa domov v clivej nálade.“
     O svojej poézii:

Mne slabé krídla rástli as’ len na to,




by mohlo byť z nich občas brko vzato,




keď treba pera - predpísať si lieky




na vlastné rany z duše apatieky.
    Poetika starej lyriky svojím poetickým krédom i tvarovou podobou pripomína báseň P. Verlaina Art poétique (Umenie básnické) zo zbierky Jadis et Naguére (Kedysi a nedávno, 1883). Už v tejto básni možno zaznamenať infiltrovanie symbo-listického ideálu do poetickej tvorby. Nesporne „mala základný význam pre novú orientáciu Kraskovej lyriky, smerom k symbolizmu verlainovského typu“ (J. Felix), no už v nej sociálny a mravný základ predznamenávajú i špecifickú podobu slovenskej symbolistickej lyriky.

     S. H. Vajanský o zb. Nox et solitudo: 
     „I vidím tu prichádzať hlboké, zvučné tóny... A teším sa velikou radosťou... Hlboké, zvučné sú, ale... smutné, čiastočne zúfalé... až ma staré srdce bolí.“
     Znalec Kraskovho diela, kritik-vrstovník František Votruba, o Kraskovej poézii napísal: 

     „Osudy srdca a ľudských túžob po šťastí, intímny život duše zamyslenej nad záhadami života a smrti, vyslovuje v poézii svojej Ivan Krasko. Z domácej pôdy, zo slovenského koreňa vyrastá jeho smútok a hlboká záduma nad večnou otázkou: Odkiaľ prichádzaš a kam ideš? Od prvých počiatkov lyriky erotickej, zuniacej tesklivým, melancholickým tónom, ktorým ozývajú sa rozpomienky a túžby po šťastí, ktoré bolo alebo mohlo byť a nikdy sa už nevráti, ku krajinným maľbám, vyslovujúcim náladu, stav duše a odtiaľ až k úžasu nad zrodením a zanikaním všetkého, plnej smútku - tadiaľ vedie vzostupná cesta poetova.“
     Lyrickosť, piesňovitosť, baladickosť a hudobnosť sú charakteristickými znakmi Kraskovej poézie.
     Vytvoril aj niekoľko próz: Naši (1907), Svadba, Almužna (obidve 1908), List mŕtvemu (1911). Všetky sú analýzou citových vzťahov a nálad človeka. Majú charakter povahokresby a smerujú k dokumentárnosti. Publikoval ich pod pseudo-nymom Bohdana J. Potokinová. Všetky uvedené prózy sú vlastne „prozaickým komentárom“ k jeho lyrike, priamo a ne-zakryte odhaľujú psychické i citové zázemie Kraskovej vnútornej drámy.

Báseň posledná

Nech odpustia mi hriechy všetci ľudia! - 

I tí, ktorí už ľahli a viac sa nezobudia,

i tí, čo ešte so mnou žitím blúdia

a oči majú už iba na to, aby plakali,

keď cez zamknuté dvere tajnej komory,

čo svedomie nám zrazu otvorí,

sa ťarcha hriechov na nás navalí

a v pravých farbách nám ich všetky odhalí,

tu v ustrašených mysliach hrúzne zatanie:

„Posledné rátanie!“ 





(Kultúrny život 15. 3. 1958, č. 11)

